钦定古今图书集成/明伦汇编/官常典/第093卷 > 安定郡王令畤
## 钦定古今图书集成/明伦汇编/官常典/第093卷 > 安定郡王令畤

按《宋史燕王传》：“绍兴元年诏曰：‘太祖皇帝刱业垂统，
德被万世，神祖诏封子孙一人为安定郡王，世世勿
绝。今其封不举，朕甚悯之。有司其上合封人名，遵故事施行’。”时燕、秦二王后争袭封，礼部员外郎王居正
上言：“燕王亲，太祖长子，其后当袭封。”议遂定。自绍兴
至嘉定，袭封者十五人，惟令畤、令懬、令𬣳、令衿迹颇
著，馀皆继嗣娖娖无足称。令畤字德麟，燕懿王元孙
也。早以才敏闻。元祐六年，签书颍州公事。时苏轼为
守，爱其才，因荐于朝。宣仁太后曰：“宗室聪明者岂少
哉？顾德行何如耳。”竟不许。轼被窜，令畤坐交通轼，罚
金，已而附内侍谭稹以进。绍兴初，官至右朝请大夫。
吕颐浩请以令畤主行在大宗正司，帝命易环卫官，
颐浩言：“令畤读书能文，恐不须易。”帝曰：“令畤昔事谭
稹，颇违清议。”改右监门卫大将军、荣州防御使，权知
行在大宗正事，迁洪州观察使，袭封安定郡王，寻迁
宁远军承宣使、同知行在大宗正事。四年，薨，贫无以
为殓，帝命户部赐银绢，赠开府仪同三司。